蜜酒歌
作者：蘇軾
朝代：宋

paragraphs: 真珠爲漿玉爲醴，六月田夫汗流泚。
不如春甕自生香，蜂爲耕耘花作米。
一日小沸魚吐沫，二日眩轉清光活。
三日開甕香滿城，快瀉銀瓶不須撥。
百錢一斗濃無聲，甘露微濁醍醐清。
君不見南園采花蜂似雨，天教釀酒醉先生。
先生年來窮到骨，問人乞米何曾得。
世間萬事真悠悠，蜜蜂大勝監河侯。